U บวกต่อ 6% ขายอสังหาฯ รับเงิน 532 ลบ. เบนเข็ม “ไฟแนนซ์” เต็มตัว
U บวก 6% จ่อรับทรัพย์ 532 ล้านบาท ขาย 7 โครงการร่วมทุน NOBLE นำเงินซื้อกิจการ “ไฟแนนซ์” หลังเปลี่ยนชื่อ “แรบบิท โฮลดิ้งส์” ฟากโบรกฯแนะซื้อ ราคาเป้าหมาย 2.34 บาท
U บวก 6% จ่อรับทรัพย์ 532 ล้านบาท ขาย 7 โครงการร่วมทุน NOBLE นำเงินซื้อกิจการ “ไฟแนนซ์” หลังเปลี่ยนชื่อ “แรบบิท โฮลดิ้งส์” ฟากโบรกฯแนะซื้อ ราคาเป้าหมาย 2.34 บาท
4 ต.ค. 2565

ผู้สื่อข่าวรายงานว่า วันนี้ (4 ต.ค.65) ราคาหุ้น บริษัท ยู ซิตี้ จำกัด (มหาชน) หรือ U ปิดตลาดภาคเช้าอยู่ที่ระดับ 1.51 บาท บวก 0.08 บาท หรือ 5.59% สูงสุดที่ระดับ 1.54 บาท ต่ำสุดที่ระดับ 1.45 บาท ด้วยมูลค่าซื้อขาย 332.73 ล้านบาท

ด้าน นางสาวสรญา เสฐียรโกเศศ รักษาการประธานเจ้าหน้าที่บริหาร บริษัท ยู ซิตี้ จำกัด (มหาชน) หรือ U เปิดเผยว่า บริษัทฯได้ประกาศเปลี่ยนชื่อบริษัทเป็น บริษัท  แรบบิท โฮลดิ้งส์ จำกัด ที่มุ่งเน้นการดำเนินธุรกิจบริการทางการเงินเป็นหลัก นอกจากนี้ U การทยอยขายทรัพย์สินประเภทอสังหาริมทรัพย์ตลอดทั้งปีที่ผ่านมา ไม่ว่าจะเป็นการขายโรงแรมอนันตรา เชียงใหม่ รีสอร์ท แอนด์ สปา ในเดือนมกราคม 2565 การขายหุ้นของบริษัทย่อยที่ดำเนินธุรกิจโรงแรมในยุโรปในช่วงต้นเดือนกันยายนที่ผ่านมา รวมทั้งการขายที่ดินอีกหลายผืน รวมมูลค่ากว่า 2,100 ล้านบาท
ทั้งนี้ หากรวมภาระหนี้เงินกู้ยืมที่ U มีกับบริษัทร่วมทุน (JV) และบริษัทย่อยดังกล่าวที่ TNL ต้องชำระคืนให้กับ U ภายในเดือนมิถุนายน 2566 แล้ว ธุรกรรมนี้จะมีมูลค่ารวมกว่า 2,400 ล้านบาท โดยการเปลี่ยนชื่อบริษัทฯ จะช่วยสร้างภาพจำและมอบความเข้าใจใหม่แก่ผู้ถือหุ้นและนักลงทุน แสดงให้เห็นว่าธุรกิจอสังหาริมทรัพย์ไม่ได้เป็นธุรกิจหลักของบริษัทฯ อีกต่อไป แต่ U หรือ แรบบิท โฮลดิ้งส์ ได้ปรับทิศทางดำเนินธุรกิจ แล้วกลายเป็นหัวหอกของกลุ่มบีทีเอสในการดำเนินธุรกิจบริการทางการเงิน และสร้าง synergy ร่วมกับบริษัทต่าง ๆ ทั้งภายในกลุ่มบีทีเอส และภายในเครือข่ายบริษัทพันธมิตรภายใต้กลยุทธ 3M ของกลุ่มบีทีเอส
“การประกาศขายบริษัทร่วมทุนกับ NOBLE ทั้ง 7 แห่ง ให้กับ TNL นับเป็นส่วนหนึ่งของการปรับทิศทางการดำเนินธุรกิจ และจะสามารถรับรู้รายได้จากการขายได้ทันทีโดยไม่ต้องรอการพัฒนาโครงการดังกล่าวจนแล้วเสร็จ โดยเงินที่ได้จากการขายจะนำมาเพิ่มสภาพคล่องให้กับบริษัทฯ 
รวมทั้งเป็นแหล่งเงินทุนเพิ่มเติมสำหรับการเข้าลงทุนในธุรกิจบริการทางการเงิน ซึ่งเป็นจะเป็นธุรกิจหลักในระยะยาวของเรา โดยที่ผ่านมา เราได้เข้าลงทุนไปแล้วบางส่วน เช่น การเข้าลงทุนใน Rabbit Life ซึ่งเป็นบริษัทประกันชีวิต รวมถึงการเข้าลงทุนในบริษัท เจ มาร์ท จำกัด (มหาชน) หรือ JMART และบริษัท ซิงเกอร์ประเทศไทย จำกัด (มหาชน) หรือ SINGER เป็นต้น ในส่วนทรัพย์สินด้านอสังหาริมทรัพย์ที่เหลืออยู่นั้น บริษัทฯ จะทยอยขายออกภายในระยะเวลา 3 ปี” นางสาวสรญา กล่าวเพิ่มเติม
นอกจากนี้ บริษัทฯ ได้ดำเนินการลดทุนจดทะเบียนและการลดมูลค่าหุ้นที่ตราไว้ (ลดพาร์) ของบริษัทฯ จาก 3.20 บาทต่อหุ้น เป็น 1.40 บาทต่อหุ้น ส่งผลให้จำนวนทุนจดทะเบียนและจำนวนทุนจดทะเบียนชำระแล้วภายหลังจากการเปลี่ยนแปลงจะลดลงเป็น 47,941,667,251.80 บาท และ 44,546,837,795.60 บาท ตามลำดับ โดยการลดทุน และลดพาร์ในครั้งนี้ จะช่วยให้บริษัทฯ สามารถชดเชยส่วนต่ำมูลค่าหุ้นสำหรับหุ้นบุริมสิทธิ (U-P) ที่มีอยู่ราว 56,000 บาท ออกไปได้ ซึ่งจะทำให้บริษัทฯ ไม่ติดข้อจำกัดในการจ่ายเงินปันผลแก่ผู้ถือหุ้นในอนาคตได้ตามกฎระเบียบต่าง ๆ ที่กำหนดไว้
อย่างไรก็ดี ธุรกรรมทั้งหมดนี้ต้องได้รับการอนุมัติโดยผู้ถือหุ้น โดยบริษัทฯ ได้กำหนดวันประชุมวิสามัญผู้ถือหุ้น ครั้งที่ 1/2565 ในวันพฤหัสบดีที่ 24 พฤศจิกายน 2565 เวลา 14.00 น. ชั้น 23 ณ โรงแรมเซ็นทารา  แกรนด์ และบางกอกคอนเวนชัน เซ็นเตอร์ เซ็นทรัลเวิลด์ และกำหนดวันกำหนดรายชื่อผู้ถือหุ้นที่มีสิทธิเข้าร่วมประชุมดังกล่าว (Record Date) ในวันอังคารที่ 18 ตุลาคม 2565
ด้านบริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ไว้ว่า U คาดจะมีข่าวดี M&amp;A ในอนาคตจะขายหุ้นที่ถือ 50% ในโครงการร่วมทุน (JV) กับ NOBLE จำนวน 7 โครงการให้กับ TNL ทำให้ U ได้รับเงิน 532 ล้านบาท ซึ่งคาดว่าจะไปซื้อกิจการไฟแนนซ์ตามที่บริษัทฯมุ่งหวังไว้ รวมถึงลดธุรกิจอสังหาฯ และมีส่วนไปชำระหนี้ได้อีก 1.7 พันล้านบาท ทำให้ประหยัดดอกเบี้ยจ่ายได้อีก คาดว่าเมื่อ U ประกาศข่าวการซื้อกิจการหรือร่วมทุนก็จะเป็นแรงกระตุ้นราคาหุ้นได้ให้ราคาพื้นฐานไว้ที่ 2.34 บาท